Document ID: 31979R2968

Uredba Komisije (EGS) št. 2968/79
z dne 20. decembra 1979
o podrobnih pravilih zagotavljanja upravne pomoči v zvezi z izvozom mehkih zorjenih sirov iz kravjega mleka, ki so upravičeni do posebne obravnave pri uvozu v državo nečlanico
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Uredbe Sveta (EGS) št. 2931/79 z dne 20. decembra 1979 o zagotavljanju pomoči pri izvozu kmetijskih proizvodov, ki so lahko upravičeni do posebne uvozne obravnave v tretji državi [1], in zlasti člena 1(2) Uredbe,
ker so se ZDA v okviru GATT strinjale, da dovolijo uvoz mehkih zorjenih sirov iz kravjega mleka brez količinskih omejitev; ker se bo ta ukrep uporabljal od 1. januarja 1980;
ker se je Skupnost zavezala, da bo zagotovila upravno pomoč organom oblasti ZDA, da bi zagotovila pravilno uporabo sporazuma; ker mora biti v ta namen zadevnim sirom priloženo potrdilo, ki ga izdajo pristojni organi v Skupnosti;
ker so ukrepi, predpisani s to uredbo, v skladu z mnenjem Upravljalnega odbora za mleko in mlečne proizvode,
SPREJELA NASLEDNJO UREDBO:
Člen 1
Ob izvozu mehkih zorjenih sirov iz kravjega mleka, ki sodijo pod podštevilko 04.04 E Skupne carinske tarife, proizvedenih v Skupnosti in skladnih z opredelitvijo, določeno v Prilogi I k tej uredbi, v ZDA, vključno s Puerto Ricom, se na zahtevo zadevne osebe izda potrdilo v skladu z vzorcem, določenim v Prilogi II.
Člen 2
1. Potrdila se natisne na bel papir in v angleščini. Njihova velikost je 210 x 297 mm. Služba, ki izdaja potrdila, vsako potrdilo opremi s serijsko številko.
Država članica izvoznica lahko zahteva, da se potrdilo, ki se bo uporabljalo na njenem ozemlju, poleg angleščine natisne tudi v enem od njenih uradnih jezikov.
2. Potrdila se izpolnijo v enem izvirniku in vsaj dveh izvodih. Ti izvodi imajo isto serijsko številko kot izvirnik. Izvirnik in izvodi se izpolnijo v natisnjeni obliki ali z ročno pisavo; v slednjem primeru se morajo izpolniti z velikimi tiskanimi črkami in s črnilom.
Člen 3
1. Potrdilo in njegove izvode izda služba, ki jo določi posamezna država članica.
2. Služba, ki izdaja potrdila, zadrži en izvod potrdila. Izvirnik in drugi izvodi se predložijo carinskemu uradu, kjer se opravijo carinske izvozne formalnosti za izvoz v ZDA.
3. Carinski urad iz odstavka 2 na originalu izpolni okence, ki je rezervirano za njegovo uporabo, in ga vrne zadevni osebi. Izvod shrani carinski urad.
Člen 4
Potrdilo je veljavno samo po potrditvi pristojnega carinskega urada. Zajema na potrdilu navedeno količino. Vendar pa se šteje, da je količina, ki za največ 5 % presega količino, navedeno na potrdilu, zajeta v navedeni količini.
Člen 5
Države članice sprejmejo vse potrebne ukrepe za namen preverjanja porekla, vrste, sestave in kakovosti sirov, za katere so izdana potrdila.
Člen 6
Ta uredba začne veljati 1. januarja 1980.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. decembra 1979

Labels: 10
3
17